Tove Fergo (V), 2001-01-25:
Det er først til fru Anni Svanholt: Vi ønsker en organisationsanalyse, der også kan gå på tværs af amterne, og derfor mener vi, det er en statslig opgave at sætte sådan en uvildig organisationsanalyse i gang.
Hr. Frank Aaen forsøger at fremmane et skræmmebillede om USA, og hvordan det er der, og så vil han ligesom trække det ned over hovedet på Venstre her i Danmark og sige, at det er det, vi ønsker.
Det ønsker vi sandelig ikke.
Vi ønsker et sundhedsvæsen, hvor enhver borger i Danmark kan blive behandlet, når han har brug for behandling.
Sådan er det ikke i dag.
Der er køer, der er ventelister, og der er barrierer.
Det vil vi ikke finde os i.
Jeg vil ikke leve i et samfund, hvor de, der ikke har 100.000 kr. eller 200.000 kr. til en behandling, ikke kan få den behandling, som de har brug for.
Jeg vil leve i et samfund, hvor alle og enhver kan få den behandling, de har brug for.
Det skulle vi sagtens have råd til i så rigt et samfund, som det danske samfund er.
Grunden til, at der ikke er mulighed for det, er jo netop, at der er strukturproblemer, organisationsproblemer i det danske sundhedsvæsen, og det er dem, vi skal have kortlagt.
Jeg vil sige, at vi er ikke i tvivl om fra Venstres side, at der skal flere penge til sundhedssektoren, og derfor foreslog vi også, at der skulle bruges 1½ mia. kr. ekstra til bl.a. anskaffelse af nyt apparatur, uddannelse, medicin m.v. Men forudsætningen for de penge er nøjagtig den samme som den forudsætning, hr. Tom Behnke kom med for et øjeblik siden her fra talerstolen.
Det er selvfølgelig, at ressourcerne bliver brugt ordentligt.
Derfor har vi brug for sådan en organisationsanalyse, og det har jeg ærlig talt også indtryk af at ministeren mener, hvis man skal tro på ministerens udtalelser til pressen.
Ministeren har jo sagt i Berlingske Tidende på baggrund af undersøgelsen om produktiviteten, at sygehuse og amter må gå tilrettelæggelsen af lægers arbejde efter i sømmene for at se, om en omlægning af rutiner og arbejdsgange kan føre til højere produktivitet blandt læger, og det kræver jo i hvert fald en analyse.
Vi har også forleden dag i Berlingske Tidende kunne læse, at klinikchef Niels Borregaard fra Rigshospitalet siger, at ventetider på undersøgelser og lange papirgange er med til at hindre, at Hæmatologisk Klinik kan køre 100 pct. effektivt.
Og vi kunne i Ugeskrift for Læger den 1. januar 2001 i forbindelse med patientsikkerhed læse en artikel om, at systemtænkning og analyser af processens betydning for sikkerhed og kvalitet skal tages mere alvorligt med hensyn til at få den ordentlige og rigtige behandling af patienter.
Så der er brug for sådan en undersøgelse.
Vi er også ganske klar over, at et sygehus er en meget kompleks organisation, magten er delt på politikere og administratorer, og der er mange forskellige fagforeninger med hver deres overenskomst, og det gør, at det er besværligt og komplekst.
Alle forsøger at gøre deres bedste, og ingen tør røre ved det, der egentlig skulle røres ved, og sådan en undersøgelse kunne måske være med til at pege på, hvad det er for områder.
Det skal der gøres noget ved.
Vi er klar over, at der er gennemført mange analyser, og det har har da også været fremme her i løbet af eftermiddagen, og derfor mener vi også, at de analyser og de undersøgelser skal bruges som et erfaringskatalog til inspiration for andre.
Men en egentlig organisationsanalyse, som forhåbentlig kan føre til enklere arbejdsgange med færre led, kortere ventetider, simplere organisation med færre afdelinger og faggrænser, personalet f.eks. samlet i et team på afsnittet, færre administrative led, enklere ledelse osv., er aldrig foretaget, hvor utroligt det end kan lyde, når man tager i betænkning, hvor stor en virksomhed sundhedssektoren er. Så vil jeg godt sige til fru Birthe Skaarup, at jeg takker mange gange for tilslutningen til forslaget.
Det var en rigtig god tale, fru Birthe Skaarup holdt. Fru Yvonne Herløv Andersen, som vil bruge forslaget som en slags debatoplæg til videre diskussion og debat i Sundhedsudvalget, vil jeg også godt takke.
Det synes jeg også er en god idé.
Det er jo et beslutningsforslag, og det er jo også meget tænkt sådan, at vi må tage fat på de her problemer.
Jeg kan undre mig over De Radikales ordfører, fru Inger Marie Bruun-Vierø, som jo godt kan se alle problemerne, men ikke vil være med til virkelig at gøre noget ved det. Fru Anni Svanholt kan også se alle problemerne, og der skal et serviceeftersyn til, men noget mere konkret kommer der ikke ud af det.
Hr. Frank Aaen er bange for, at det skal være det frie marked med de frie markedskræfter.
Det har dog givet dette, at vi ikke skal stå i lange køer i forretningerne i Danmark,
som man skulle i hele Østeuropa, fordi der netop ikke var markedskræfter
Der var ikke varer på hylderne, og der var lange køer.
Er det ikke netop sådan, vores sundhedsvæsen er i dag?
Jeg synes også, det var en meget fin tale med et meget fint indhold.
Det vil jeg sige mange tak for.
Det var også rigtig godt og meget glædeligt at høre, at hr. Tom Behnke kan støtte forslaget.
Nu har De Konservatives ordfører, fru Henriette Kjær, desværre måttet gå, men fru Henriette Kjær kan jo også erkende problemerne, og det kan alle jo, og så kan man jo undre sig over, at vi har en regering, som ikke vil være med til virkelig at få sat handling bag ordene. Det er ikke nok med de varme hænder, hr. minister.
Til hr. Frank Aaen: Det ene udelukker jo ikke det andet.
Der er faktisk i vores finanslovforslag afsat penge, 1½ mia. kr., til forbedringer af sundhedsvæsenet, og vi har også sat penge af til veje.
Der er ikke noget problem.
Det ene udelukker ikke det andet.
Så for os at se
er markedskræfterne utrolig vigtige, men vi bærer gerne solidarisk byrderne, sådan har vi det også i Venstre.
Vi ønsker stadig væk en finansiering af sundhedsvæsenet via skatterne, sådan at vi i fællesskab bærer byrderne, så alle kan få behandling, når de har brug for det.
Til fru Anni Svanholt: Amterne er jo ikke frit stillet.
Der er jo indgået en regeringsaftale, hvor de ikke må hæve skatterne mere end så og så meget.
De er ikke frit stillet.
De forsøger at få enderne til at nå sammen, men de er ikke frit stillet, så det er en illusion, når fru Anni Svanholt kommer herop og siger sådan.
Og til sundhedsministeren, som siger, at befolkningen er tilfreds: 41 pct. mente, at de havde ventet for længe, og 41 pct. er næsten halvdelen af befolkningen, og 30 pct. mente, at de havde for lange ventetider under indlæggelsen, og at det havde forlænget deres indlæggelse.
Jeg synes, det er en meget stor procentdel af befolkningen, som er utilfredse med den måde, vores sundhedsvæsen kører på.
Personalet gør et stort stykke arbejde.
Det er også derfor, at der er så stor udskiftning, fordi de mange gange føler sig frustreret. Der er brug for, at det her bliver undersøgt grundigt, og man behøver ikke at sætte noget som helst i stå i mellemtiden.
Vi kan sagtens gennemføre det, der er gang i, og samtidig få undersøgt disse barrierer og strukturproblemer.